
KIM LAWRENCE

Spanske netter

Oversatt av Vivian Johansen

MINISERIE: STORM I PARADIS


Himmelstormende følelser og solfylte romanser, hete møter og løfterike netter. Det er i paradiset det skjer! Bli med til Hellas, Italia og Spania og møt fire par som ikke er redd for et eventyr! Dette er del elleve i miniserien Storm i paradis.

Kim Lawrence bor på en gård på Anglesey med sin universitetslærer-mann, diverse, tidligere herreløse, kjæledyr og av og til en av eller begge de to voksne sønnene. Når hun ikke skriver, liker hun å være utendørs, enten med hagearbeid eller turer langs en av strendene som øya er berømt for – i tillegg til å være stedet der prins William og Catherine hadde sitt første hjem!

Den klassiske musikken fra høyttaleranlegget, en gave fra en berømt elev etter hennes første platinaplate, ble nesten overdøvet av støyen fra barnestemmer, slepende føtter og skrapingen av stoler over tregolvet idet uniformerte elever marsjerte inn i skolens auditorium.

Flere av kollegene rynket pannen av støyen, men Gwen reagerte knapt på bråket som ga gjenlyd under takbjelkene i Tudor-hallen. Tankene vandret. Barnehagen, som hadde vært avgjørende da hun ble tilbudt jobben ved Mere Grange, lå snaut fem hundre meter unna der hun satt på scenen sammen med lærerstaben.

En urolig natt hadde fått Gwen til å frykte det verste, men Ellie hadde virket fin om morgenen. Hun hadde vært litt klengete da Gwen leverte henne i barnehagen, men hadde vært feberfri. Gwen hadde sjekket to ganger, men var likevel litt urolig. Morsinstinktet eller bare skyldfølelse?

Hun hadde alltid trodd at det første var en vandrehistorie, men var nå overbevist om at det eksisterte, og det siste hadde hun etter hvert anerkjent som et fornuftsstridig faktum. Var det bare henne eller kanskje enslige mødre eller alle mødre? Hun var neppe den eneste moren som følte skyldfølelse når hun leverte barnet sitt i barnehagen. Selv om hun visste at Ellie ble tatt godt vare på og trivdes.

«Hun har det bra. Slutt å stresse.»

Gwen snudde seg mot venninnen Cassie, hovedlærer i engelsk, med et sørgmodig smil. «Hvordan visste du at jeg var bekymret for Ellie?»

«Kjære deg, det er du alltid. Du får barneoppdragelse til å se lett ut, men det må være tøft å gjøre alt alene.»

Gwen senket vippene over de blå øynene. Hun hadde åpnet seg mer til Cassie enn til noen annen, men den andre kvinnen visste fortsatt bare at Ellis far ikke var engelsk og ute av bildet.

Hun trakk på de smale skuldrene og skjøv fra seg bildet av Ellies far som hadde sneket seg gjennom de mentale stengslene hennes. Stengsler som knapt hadde vært verdt strevet siden hun tenkte på ham hver gang hun så inn i datterens vakre øyne.

Før hun kunne bli trukket inn i en indre diskusjon om sine tidligere feiltrinn og håpløse smak når det gjaldt menn, spesielt en mann, steg et skrik opp fra raden nedenfor scenen.

«Jeg må gå og hjelpe til», sa Gwen. Lærerassistenten hennes, Ruth, slet med å dempe energien og kjedsomheten til tjue femåringer plassert på første rad. Noen hadde tydeligvis ikke husket deres svake konsentrasjonsevne.

«Lykke til», hvisket Cassie og la til en advarsel. «Rektor blir ikke blid om han oppdager at du ikke sitter her oppe. Han sa hele staben.» Hun hermet etter mannens talemåte.

«Jeg tviler på at ett bøyd hode mindre vil hindre lady Pengesekk fra å donere penger til biblioteket. Han vil iallfall oppdage det om en av mine stikker av, det vil ikke gå upåaktet hen.»

Gwen rakk akkurat å avskjære en oppdagelseslysten elev før han snek seg ut gjennom nødutgangen.

«Kom, Max», sa hun og strøk ham over de røde krøllene før hun leide ham tilbake på plass. «Du sitter ved siden av William, ikke smart.» Gwen hadde plassert dem på hver sin side av klasserommet. «Flytt deg litt, Sophie. Max kan sitte ved siden av deg. Sitt stille nå», skjente hun før hun gikk nedover raden til Ruth. «Du mistet nesten en der.»

«Unnskyld, miss Meredith», smilte Ruth takknemlig.

Gwen smilte tilbake, selv om hun følte seg eldgammel av å bli kalt miss av en kvinne som faktisk var et år eldre enn henne. Den velrenommerte privatskolen var opptatt av å definere roller og oppfordret ikke til å bruke fornavn i jobbsammenheng, eller til romantiske forhold mellom de ansatte for den sakens skyld, selv om det ble tolerert så lenge folk var diskré.

Gwen var ikke interessert i å være diskré, hun var simpelthen ikke interessert. Av og til lurte hun på om kjønnsdriften hennes var død, men ikke ofte. Resten av tiden var hun for utslitt til å tenke på det.

Selv om hun hadde stolt på egen dømmekraft når det gjaldt menn etter opplevelsen med Ellies far, hadde romanser svært lav prioritet. Søvn derimot, og noen ekstra timer til å lese eller stelle neglene, var ting hun lengtet etter. Gwen hadde lagt fysisk lengsel godt og grundig bak seg og savnet det ikke.

«Ingen skade skjedd, Ruth.»

«Max skjærer grimaser, miss», klagde Sophie.

«Max!»

Gwens blikk gled mot den skyldige som nå så engleaktig ut. Hun ventet til hun hadde alle elevenes oppmerksomhet før hun sperret opp øynene og løftet en finger til leppene. Resultatet var ikke noe som lignet taushet, men den umiddelbare sjansen for at noen skulle henge i lysekronen eller rømme, minsket.

«Et mirakel!» hvisket Ruth. «Hvordan klarer du det?»

Gwen belønnet elevene med et anerkjennende nikk og, enda viktigere, lovte dem en naturvandring fordi de var så flinke. Hun mente vanligvis at gulrot var bedre enn ris. Før hun rakk å komme seg ubemerket opp på scenen, fortalte den plutselige dempingen i stemmesurret at det var for sent, så hun satte seg ved siden av Ruth idet rektor entret scenen sammen med den berømte gjesten.

Rektors stemme fylte hele auditoriet, og stillheten senket seg øyeblikkelig. Gwen var opptatt av elevene sine og hørte knapt presentasjonen. Hun håpet at gjesten ikke var like glad i sin egen stemme som rektor. Femåringers konsentrasjonsevne var begrenset, men forhåpentligvis sovnet de i stedet for å gå berserk.

«Og nå gir jeg ordet til Mr. Bardales.»

Bardales … Nei, det var da Cavendish den nye vitenskapsfløyen skulle kalles opp etter? Bardales var et helt annet navn med helt andre assosiasjoner for Gwen.

På overflaten var hun som en fredfull svane. Bare blunkingen med de lange øyenvippene og dirringen rundt munnen avslørte at hun slet vilt for å holde seg flytende, et hjerteslag fra … hvem vet? Total panikk? Hun hadde aldri vært der og hadde ingen planer om det heller, det var bare et spørsmål om kontroll.

Pust, Gwen. Pusten var et langsomt, skjelvende hikst.

Hun gned seg hardt over gåsehuden på underarmene. Hun foraktet sin idiotiske reaksjon, den første på en stund. Det var et par måneder siden hun hadde opplevd samme skremmende følelse av å trå utfor klippekanten. Da hadde den skyldtes synet av et mørkt hode i folkemengden i et travelt kjøpesenter, men hun innså raskt at det fantes ingen arrogant kjeve, ikke noe katteaktig over ganglaget. Følelsen hadde ikke vart mer enn et øyeblikk før fornuften grep inn, fulgt av en lettelse som fikk henne til å føle seg dum og irritert over at den overaktive fantasien hadde fått styringen.

Irritasjonen stakk allerede til idet hun betraktet årsaken til flashbacken. Hun måtte lene seg bakover siden gjesten var høy, snittet i dressen skjulte ikke styrken i den slanke, muskuløse skikkelsen.

Nei, dette var flashbacken! Og det var umulig å fri seg fra den. Nesten tre år forsvant plutselig, og hun var tilbake i New York.

*

Baren var like avslappet elegant som klientellet, og Gwen passet godt inn der hun satt på en barkrakk. Hun var avslappet, velkledd og hun hørte til … eller i det minste så det slik ut, og hun hadde oppdaget at det var det viktigste. Hun antok at en tid ville komme da det ikke føltes som om hun spilte en rolle. Hun hadde vært i New York i bare tre måneder og visste at slikt ikke skjedde over natten. Hun fokuserte i stedet på positive ting, som at hennes femårsplan allerede hadde fått en knallstart.

Den første måneden på jobb hadde hun famlet litt, hadde ikke klart å skjule at hun ville gjøre et godt inntrykk. Hun fortsatte slik hun hadde arbeidet gjennom studietiden for å få en god eksamen. Noen kunne feste og likevel få gode resultater, men ikke Gwen. Hun måtte konsentrere seg om arbeidet. Så hun holdt en lav profil, ofret sosialt liv for å oppnå det hun trengte. Det hadde tatt henne noen uker før hun innså at samme metode ikke fungerte her. Ekstra timer på jobb var ikke nok, du måtte skape et nettverk utenfor kontortiden også.

Den første gangen hun takket ja til en invitasjon, hadde hun stukket seg ut i kontorantrekket sitt, men nå hadde hun blitt ekspert på sømløs forvandling fra dag til kveld og trengte bare fem minutter på dametoalettet til de nødvendige forandringene.

Som alt annet i livet handlet det om planlegging. Først oppfriskning av sminken, rødt på leppene til kveldsbruk, så løsne den stramme hestehalen. Alt mens hun byttet ut den diskré ørepynten med hengende art deco-øredobber.

Den skreddersydde jakken fra dagens møter forsvant, og den enkle, sorte kjolen ble pyntet med et stort art deco-halskjede. Den sammenbrettede jakken havnet i den romslige designervesken sammen med de lave skoene som ble byttet ut med høyhælte ankelstøvletter.

Du kunne klare det utroligste når du var velorganisert, og Gwen var veldig fokusert. Tillot seg ikke distraksjoner, visste hva hun ville og fant raskeste vei til målet. Det hadde raskt blitt oppdaget. En gang hadde hun overhørt en samtale på dametoalettet og undret hvem denne hensynsløse personen de diskuterte var.

Til hun oppdaget at det var henne.

«Du er bare sjalu, Trish, på at Gwen har ansikt og kropp til å ligge seg til topps», hadde vært en av de stygge kommentarene.

De hadde hatt rett i en ting, hun var fast bestemt på å lykkes, men den urettferdige påstanden om at hun ville nedverdige seg til å ligge seg til topps … Den hadde såret henne. Hun ville løpe ut og utfordre kvinnene som baksnakket henne, men tårene hadde stanset henne. Det var bedre å tvinge dem til å bite i seg ordene ved å bevise hva hun var god for.

Å buse ut med at hun faktisk var jomfru ville ikke gjort saken bedre. Det var nesten enklere å bli sett på som en ambisiøs, umoralsk tøyte.

«Du ser heftig ut!» Louise, den nyeste ansatte i konsernets økonomiavdeling før Gwen, betraktet henne med hevede øyenbryn. «Vil du ha en drink til?»

Gwen dekket smilende glasset med hånden. Hun snudde seg og så seg selv i speilet over baren. Håret var skinnende blankt. Den skyhøye prisen for å temme de kastanjebrune lokkene hadde vært en god investering, tenkte hun og nippet til vinen. Hun planla å la den vare hele kvelden, den berusende følelsen av å være her i byen var all rusen hun trengte.

Gwen lente seg fram for å høre hva kvinnen ved siden av Louise sa.

«Alle synes at den skotske aksenten din er så søt.»

Når de ikke tror at jeg ligger meg til topps, tenkte Gwen og skjulte bitterheten bak et smil. Det var lettere å smile og nikke enn å konkurrere med de høylytte samtalene omkring dem for å korrigere feiltakelsen, selv om det føltes som om hun sviktet sine walisiske røtter.

Ingen hjemmefra ville ha kjent henne igjen som den keitete pugghesten med briller, tenkte hun ironisk og lente seg mot Louise.

«Ikke se nå, men han har ikke tatt blikket fra deg siden han kom inn.» Louise nikket mot den røykfargede glassveggen som skilte baren fra gaten. «Jeg sa: ikke se!»

«Jeg hadde ikke tenkt det.» Gwen hadde ingenting imot tanken på romantikk, til rett tid, men det sto ikke på planen for denne perioden. Akkurat nå tilhørte det distraksjoner hun ikke trengte. Men det var alltid hyggelig at noen satte pris på utseendet hennes.

Louise nippet til cocktailen og kikket over Gwens skulder. «Han er virkelig helt … Herregud!» hveste hun. «Han kommer hit, ikke få panikk.»

Gwen hørte stemmen hans før hun så ham, dyp med en ru undertone under fløyel og et interessant snev av aksent. Halvsmilet over venninnens reaksjon forsvant idet en dyp sitring som fikk tærne til å krølle seg, rislet gjennom kroppen.

*

Den samme stemmen trakk nå Gwen tilbake fra baren og øyeblikket da hennes femårsplan hadde begynt å smuldre opp. Hun var tilbake i skolens forsamlingssal, der Rio Bardales, milliardærarving til Bardales-imperiet, holdt publikum i sin hule hånd. Gwen mintes plutselig den hånden mot hennes bleke hud … Hun svelget og blunket bort det uønskede bildet.

Alle unntatt Gwen klappet. Hun maktet det ikke. Det hun faktisk ville, det hver celle i kroppen skrek etter, var å flykte så langt bort som mulig.

Hun ristet på hodet i taus fornektelse, dette skjer ikke!

«Han ligner en filmstjerne.» Ruths hvisken hentet fortiden tilbake i en bølge hun var forsvarsløs mot. Hun hadde tenkt nøyaktig det samme den kvelden i New York-baren. Han hadde vært dresskledd da også, men hadde sett ut som om han hadde sovet i den, og likevel hadde han vært helt nydelig. Hvordan klarte han det? Selv om du så bort fra hans fysiske egenskaper; godt over 1,80 høy, langlemmet med brede skuldre og en naturlig, atletisk eleganse, var Rios sterke ansikt fengslende nok til å stanse enhver samtale. De mandelformede øynene var neste svarte under velformede øyenbryn, kinnbeina var markerte, den firkantede haken med et snev av kløft og den åpenlyst sensuelle munnen hadde gjort størst skade på nervesystemet hennes.

Gwen følte seg ør idet minnene smeltet sammen med mannen på scenen, lyden av stemmen hans sendte skjelvinger over den plutselig altfor hete huden hennes.

Hun var sikker på at alle måtte se hva som skjedde, men underlig nok var de helt uvitende. Nå bølget en anerkjennende latter gjennom det høyloftede rommet. Rio var morsom, underholdende. Men hun visste at han kunne være mye mer underholdende, spesielt når hudkontakt var involvert.

Med munnen sammenbitt over et kvalt skrik lukket hun øynene og tenkte Ikke tenk på det, Gwen … Men for sent. Hun husket allerede det første sjokket av hud mot hud etter han hadde åpnet BH-en hennes for første gang, holdt blikket hennes og trakk henne tett inntil seg …

*

Alle inntrykkene gjorde henne svimmel: heten fra huden hans, den rene duften, prikkingen av intens nytelse idet de harde brystvortene trykket mot hans muskuløse, nakne bryst.

Det hete begjæret i blikket hans gjorde henne mo i knærne, stilnet stemmen som sa at hun måtte forklare at hun ikke ante hva hun gjorde. Det virket som en høflig gest for noen minutter siden, men nå … hvilken rolle spilte det egentlig?

Hvorfor måtte han vite om hennes pinlige mangel på erfaring? Hun så plutselig fordelene ved å ligge med en fremmed: du skyldte dem ingenting, heller ikke forklaringer … Ironisk, faktisk, når det var nøyaktig det han hadde påpekt noen dager senere med iskald, uforglemmelig forakt.

«Jeg skylder deg ingenting, spesielt ikke forklaringer. Vi hadde sex, vi har ikke noe forhold.»

De brutale ordene hadde vært som en slegge, hver foraktelige stavelse et nytt slag idet hun trakk skjorten hans rundt seg. Hun hadde ikke hans vidunderlige selvsikkerhet når det gjaldt nakenhet, og hadde tatt skjorten på seg på vei til badet. Den duftet av ham, men ga ingen følelse av nærhet, derimot følte hun seg såret, dum og veldig kald.

Hun løftet haken, slet for å redde et fnugg av stolthet. «Det … trodde jeg heller ikke.» Det var ikke helt løgn. Hun visste at noen lidenskapelige netter ikke utgjorde et forhold. Det var så vidt det hadde blitt noe som helst etter at han hadde oppdaget at han hadde vært hennes første elsker. Han hadde gjort det meget klart at dette ikke var starten på noe. Dette var bare tilfeldig moro.

Stolthet og beslutningen om ikke å gi ham gleden av å vite at hun hadde begynt å tro på et dypere forhold, fikk henne til å bli stående. Hun følte seg dum som hadde trodd ham da han sa at hun var den beste sexen han hadde hatt, at hun var annerledes og at det de hadde var mer enn bare et kjapt ligg. Det var lett å se nå at alt bare hadde vært ønsketenkning.

«Vi er ikke kjærester. Du har ingen rett til å forhøre meg.»

Kulden i blikket, hovmodigheten, den talende krusningen om munnen trengte ikke det ekstra knipset med fingrene for å fortelle at hun ble bortvist, ikke bare fra sengen eller rommet, men fra livet hans.

«Hvem jeg ligger med … og vær sikker, det er aldri med noen jeg vet vil rote gjennom min privatkorrespondanse … er ikke din sak.»

Hun forsøkte å forsvare seg, si at hun ikke hadde gjort det, men mislyktes. Hovedsakelig fordi det var sant at hun hadde lest brevet hans, men ikke med vilje. Hun hadde plukket opp brevarket fra gulvet sammen med brevbunken hun hadde skjøvet ned med albuen. Hun hadde forsøkt å samle dem sammen igjen da blikket falt på brevhodet. Hun hadde lest setningen før hun innså hva hun gjorde og … burde virkelig ha stanset. Derfor lyste skyldfølelsen i øynene da han tok henne på fersk gjerning.

Hun hadde tenkt å late som om hun ikke hadde lest noe, men den muligheten forsvant på grunn av ordene hun buste ut med under hans anklagende blikk.

«Jeg sa bare Så du har et barn … Jeg visste det ikke, det er alt. Er du sammen med moren?» Hun bleknet. «Du er ikke … gift?»

Han hevet øyenbrynene. «Ville det i så fall ha betydd noe for deg?»

Hun hadde lyst til å fike til ham da, og hun hadde aldri slått noen i sitt liv. Klarte ikke engang å drepe en edderkopp, men hele hennes selvkontroll trengtes for å holde knyttnevene langs siden og nekte å reagere på fornærmelsen.

«Hva heter han?» Det var ingen grunn til at han ikke skulle ha et barn, mange barn, faktisk. Heller ikke til at han ikke hadde nevnt det … for han hadde fastslått at det de hadde sammen, var kortvarig. Hun var den som hadde bestemt at noe hadde endret seg.

Han var en slik mann som krevde DNA-test når han fikk vite at han var far. Som, når han ble spurt om sønnens navn, svarte at han ikke husket det! Ironien var at hun hadde lært mer om denne mannen i de siste tjue sekundene enn på tre hele dager … eller netter.

Han betraktet henne med iskald motvilje. Hun hadde sett et glimt av hovmodigheten tidligere, men hadde aldri slik tilintetgjørende kulde.

«Hva bryr det deg om jeg har et barn?» Stemmen var uttrykksløs, men øynene sa alt.

«Overhodet ingenting», svarte hun idet arket med DNA-resultatet gled ut av fingrene hennes. «Det bekrefter at du er far, hva så? Det skal vel mer enn et papir til for å bli en slik? Farskap har svært lite å gjøre med å være far. Det dreier seg om livslang forpliktelse, ikke bare donasjon av gener, så jeg håper virkelig at dette barnet har noen som ikke trenger bevis på at de er beslektet med ham, noen som faktisk husker navnet hans.»

Med en foraktelig grimase samlet hun all den selvrespekt hun kunne oppdrive, tok av seg skjorten hans og, med åpenlys avsky, slapp den på gulvet før hun gikk sin vei med hevet hode.

Rio ventet på at latteren skulle dø ut før han fortsatte. Moren, som han vikarierte for, kunne gjøre dette i søvne og hadde blitt oppriktig lei seg da hun måtte melde avbud. Noe som beviste, antok han, at det fantes mennesker som likte skoletiden sin og som ønsket å bli minnet på den. Blikket gled over de skinnende barneansiktene.

Fantes det noen ensomme barn der som gråt seg i seng når lysene ble slukket? Han hadde ikke blitt traumatisert av å bli sendt bort i latterlig ung alder til en engelsk kostskole, men underkuet kanskje.

Han og tvillingbroren Roman var hverandres støttegruppe, så han opplevde aldri den isolasjonen som noen av barna led under, og skolen hadde hatt nok utenlandske elever til at aksenten hans ikke gjorde ham annerledes. Til tross for at han hadde kommet seg gjennom ganske uskadd, var tradisjonen med å sende barna på kostskole en tradisjon han planla å bryte, ikke som protest mot tradisjonen, men fordi han ikke ville ha barn.

Han kjente at telefonen vibrerte i lommen og motsto fristelsen til å kutte ned på den muntre anekdoten. Ingenting i talen røpet at han hadde slått på autopiloten og lurte på hvor kjapt han kunne komme seg ut. I stedet for talen var tankene hans opptatt av en redningspakke han organiserte for en venn. Det hadde ikke krevd mye innsats fra hans side for å redde Jake, navnet Bardales innga tillit og gjorde bankene mer velvillige til å gi ham et lån.

*

«Takk nok en gang, Mr. Jarvis, for invitasjonen til å dele ut Cavendish-prisen på vegne av min mor.» Rio nikket mot rektoren. «Min mor beklager dypt at hun ikke kunne komme i dag siden denne skolen har en spesiell plass i hjertet hennes. Men hun er her i tankene, og jeg tror at hennes tilstedeværelse fortsatt er tydelig på flere pulter der hun satte et varig spor. Derfor …» Han tok imot krystallbegeret fra den kvinnelige læreren. «Vil jeg overrekke denne utmerkelsen til årets vinner av Cavendish-prisen, Clarice Walker.»

Smilende betraktet han en pike som rødmet like glødende som de rødbrune krøllene idet hun kom gående mot scenen til publikums applaus.

Han overrakte henne krystallbegeret gravert med hennes navn og konvolutten som inneholdt den praktiske delen av prisen, nemlig sjekken.

«Gratulerer, Clarice. Mor gleder seg til å møte deg når hun blir mer mobil.»

I mellomtiden var hans vanligvis så aktive mor en utålmodig pasient, frustrert over gipsen forårsaket av et uhell på ski.

Han klappet mens den unge piken stilte seg bak mikrofonen. «Tusen takk, Mr. Bardales. Jeg håper at din mor snart blir frisk.»

Moren likte å si at det å være sammen med unge mennesker holdt henne ung, men å være i dette rommet fullt av lysende idealisme og enda mer lysende ansikter fikk ham til å føle seg gammel og ikke så lite nostalgisk etter litt ungdommelig opprør. Om det fantes noen ugagnskråker her, skjulte de det godt.

Det var vanskelig å skjule kynismen mens blikket gled over havet av ansikter vendt mot scenen. Han lurte på hvor lang tid det ville gå før virkeligheten drepte denne ungdommelige entusiasmen.

Tankene ble avbrutt av knisingen over en intern vits fra Clarice. Rio himlet nesten med øynene og innså plutselig at han lignet en gretten gammel mann i en alder av trettien. Det lovte ikke godt for framtiden.

Rio senket blikket. Kanskje, undret han, jeg trenger en fridag … Eller en natt sammen med en smart og vakker person som ikke var interessert i hvordan han var, men bare ville bruke denne kroppen som faktisk var i bedre stand enn han fortjente, tatt i betraktning hvor lite tid han hadde til det harde treningsregimet han hadde likt en gang.

Leppene kruset seg i et smil som forsvant idet en bevegelse i ytterkanten av synsfeltet avbrøt fantasien, og trakk oppmerksomheten mot de nærmeste radene med barn.

Endelig litt opprør! Han smilte da en av de små elevene på første rad forsøkte å rømme.

Rio heiet taust på ham, men gutten kom ikke langt. Han ble fanget av en person med høy grad av smidighet og en veldig flott bakende … Faktisk helt usøkt, tenkte han og studerte kurvene som ble understreket av en konservativ bukse som satt stramt over baken. Den langbeinte kvinnen med kastanjefarget hår og utsøkt bakende slapp gutten og bøyde seg fram for å si noe med streng pekefinger, og den surmulende vesle gutten slepte seg tilbake på plass.

Han forsøkte å vende oppmerksomheten tilbake til det som skjedde på scenen da kvinnen rettet seg opp og strøk en hånd over det fantastiske håret sitt. Han skulle akkurat til å se bort da hun løftet hodet og blikkene deres møttes.

Kontakten varte i flere sekunder før hun snudde seg og bøyde seg over barnet, men det tok bare en brøkdel av den tiden for selvbeherskelsen å gå i tusen biter idet gjenkjennelsen rislet gjennom ham med en slegges styrke. Han senket blikket og nikket, siden alle andre gjorde det som svar på noe rektoren sa.

Forvirring var vanligvis ikke en del av Rios tankemønster, siden forvirring krevde usikkerhet, nøling, manglende evne til å skjære gjennom tullball. Dette var ikke egenskaper han hadde, og han ble sjelden forvirret. Men Rio var utrolig forvirret der han lurte på om han hadde sett riktig.

Det var den typen forvirring som kom når man så et kjent ansikt i en uvanlig sammenheng. Rio slet med å få hjernen til å tenke forbi den ufornuftige testosteronbølgen.

Hva i helvete gjorde en streber på en skole for rikmannsbarn, i klær som gjorde det enkelt å bøye seg og fange en liten rømling?

Om han tenkte på walisiske Gwen, så han henne for seg i New York, kledd i skarp, moderne skreddersøm som sikret at hun ble tatt alvorlig, til tross for det uvanlige ansiktet. Han likte ambisiøse kvinner, bare ikke de som trodde de kunne kontrollere ham.

Om han tenkte på henne …? Hvem prøver du å lure, Rio? tenkte han hånlig og kjempet for å gjenvinne styringen over den lamslåtte hjernen. Den påkledde delen var løgn også, han tenkte alltid på henne som fullstendig naken under ham med beina viklet omkring midjen hans.

Det var nesten tre år siden han så henne sist, og selv om han ikke pleide å dvele ved tidligere feil, hadde samvittigheten hans gjentatte ganger minnet han på dette spesielt fantastiske feilgrepet.

Blikket gled over bakenden hennes. Han tenkte på de smekre kurvene under klærne og et bilde lynte gjennom hjernen av da hun gikk fra ham helt naken, med raseri og stolthet i de utstuderte skrittene. Han husket hver detalj: de nydelige, lange beina, de slanke, rette skuldrene, ryggradens grasiøse kurve og de feminine hoftene under en smal midje. Tanken på smilehullet like over den stramme, høyre rumpeballen og de endeløse beina sendte en strøm av hormonell hete gjennom ham.

Han hadde brukt betydelig tid og mange krefter på å bortforklare hvorfor deres korte romanse hadde etterlatt seg et så dypt inntrykk på ham, sa at det skyldtes elementet av noe uoppgjort mellom dem, takket være den kompliserte avslutningen. Bare bortkastet energi, viste det seg. Han klarte egentlig ikke å arkivere hendelsen i en mental skuff merket ’Over’ fordi han aldri hadde møtt en kvinne som hadde gjort ham så sulten!

Gwen Meredith var ikke en kvinne menn glemte. Ingen levende mann kunne være likegyldig til minnet om elektrisiteten mellom dem, det vesle malende klynket hennes hver gang tungen hans gled inn mellom de fyldige leppene … Han pustet fort inn. Dios, så intens sult hadde han ikke opplevd verken før eller etter henne. Faktisk hadde minnet fått alle stevnemøtene etter Gwen til å virke bleke og kjedelige. Han rynket pannen og skjøv bort de lammende fantasiene før de fikk feste seg, konsentrerte seg i stedet om mysteriet omkring hennes tilstedeværelse her.

Hvordan og hvorfor i helvete hadde hun flyttet fra New York til en privatskole i England?

*

Først da Max forsøkte å vri seg unna, innså Gwen at hun fortsatt holdt hånden hans.

«Sett deg, Max.»

Stemmen manglet den sedvanlige rolige autoriteten og lød fjern. At gutten hadde vært ulydig føltes ikke som noe Gwen kunne ta seg av, siden det å stå oppreist tok hele oppmerksomheten og hodet fortsatt spant.

Hun knep øynene sammen. Det hete begjæret i magen skyldtes ikke uvitenhet, hun var simpelthen dum og svak og …

Kutt ut jamringen, Gwen, og gjør noe med det!

Hun sukket lavt idet hun senket skuldrene og hevet haken ørlite grann som svar på den indre stemmen som ikke brydde seg om selvmedlidenhet.

Det var en ting å anerkjenne at du hadde et problem, noe helt annet å stirre rett på det. Det nyttet ikke å nekte for at hormonene var fullstendig forvirret når det gjaldt Rio. Men til hennes forsvar fantes det ikke mange menn som utstrålte den samme rå seksualiteten som ham.

Et kort vemodig øyeblikk ønsket hun seg tilbake til da hun hadde trodd at respekt og sympati var nødvendig for seksuell tiltrekning, da hun hadde trodd at å bli paralysert av et svart blikk hadde noe å gjøre med et mystisk bånd. Nei, det var ikke vemod. Det var skremmende å innse at hun hadde vært fullstendig sårbar under den sofistikerte fasaden. Etter nesten tre år hadde hun kommet fram til at alt hadde skyldtes hennes forsinkede seksuelle oppvåkning, kombinert med uerfarenhet, og viktigst av alt, dårlig timing.

Hun hadde sagt til seg selv at hvem som helst kunne ha vekket begjæret hennes. Rio hadde tilfeldigvis vært katalysatoren, og tanken på at han overhodet ikke var spesiell hadde vært underlig trøstende.

Misforstått trøst. Straks hun hadde sett ham igjen, hadde hun blitt kvalm og livredd. Han hadde gjenkjent henne også, så hun i øynene hans. Spørsmålet var om han var nysgjerrig nok til å oppsøke henne, snakke med henne, forsøke å finne ut hvorfor hun var her? Hun bet i seg selvforakten over dumheten sin. Sannheten var at hun visste kanskje mye om økonomiske prognoser, men når det gjaldt livet og menn hadde hun overhodet ikke hatt peiling.

Kanskje var hun paranoid likevel, som trodde at han hadde gjenkjent henne? Hun lignet ikke mye på den elegante karrierekvinnen på vei mot suksess med designerklær og tro på at hun kunne oppnå alt hun ville.

Akkurat nå ville hun helst komme seg ut herfra så fort som mulig.

«Max må på toalettet», hvisket hun til Ruth.

Ruth begynte å reise seg, men Gwen skjøv henne ned på stolen igjen.

«Jeg skal ikke …»

Gwen smilte bestemt til den vesle gutten. «Jo, det skal du.»

Max så litt forvirret ut, men var ikke uvillig til å forlate den kjedelige samlingen og småsprang ved siden av Gwen på vei mot sidedøren.

Straks de var ute i den kjølige korridoren, innså hun at dette egentlig ikke var så lurt. Faktisk hadde hun bare oppnådd å trekke oppmerksomheten til seg.

«Miss …?»

«Å ja, akkurat.» Hælene klapret mot gulvet mens hun tok gutten med til nærmeste toalett.

«Sånn. Jeg venter her.»

Max forsvant inn, og Gwen pustet ut mens hun lente seg mot veggen.

Dette er ikke tiden for å få panikk, tenkte hun.

Men når var det det?

Hun overhørte den lite hjelpsomme underbevisstheten og minnet seg selv om at Ellie var i barnehagen der det var høyst usannsynlig av VIP-gjesten ville bli vist rundt. Han ville bli vist den sedvanlige ruten gjennom fotogalleriet over suksessrike studenter, den nye toppmoderne vitenskapsbygningen og tilbake gjennom den restaurerte historiske hagen til forfriskninger på rektors kontor.

Hun var trygg, og enda viktigere, det var Ellie også.

Men hun våget ikke å slappe av. Du gjorde ikke det når mareritt ble virkelige. Hun vandret fram og tilbake til de skjelvende beina tvang henne til å stoppe.

Det ville gå bra, men hun måtte forberede seg på det verste, og håpe på det beste. Hun rynket pannen. Spørsmålet var: hvor ille kunne det verste bli?

Hun hadde aldri forventet at dette skulle skje da hun hadde besluttet å ikke fortelle ham om graviditeten. Det hadde ikke vært et enkelt valg, eller et hun hadde trodd at hun noen gang skulle ta. Å få barn var noe hun hadde sett for seg i en fjern framtid, i et trygt og kjærlig forhold, når karrieren og økonomien tillot en midlertidig pause.

Hun var svært bevisst på at en mann hadde moralsk rett til å vite at han var far til et barn, og at barnet hadde rett til å vite hvem faren var, men hva om den faren ikke hadde noen interesse av å være far? Han hadde krevd DNA-bevis tidligere, tenkte hun foraktelig, hvorfor skulle dette være annerledes?

I løpet av svangerskapet hadde det vært øyeblikk da hun visste at hun ikke ville fortelle ham det, og andre da hun hadde vært nær ved å ta kontakt. Hadde til og med forfattet eposter som hun aldri hadde sendt.

Hun hadde slitt med dette valget gjennom hele svangerskapet, og hadde kjent en dyp lettelse da beslutningen endelig var tatt og hun kikket forundret på sin perfekte, nyfødte datter og opplevde en følelse av beskyttende kjærlighet som hun aldri hadde visst eksisterte.

Hvorfor var hun bekymret for rettighetene til en tilfeldig far som mente at farskap bare handlet om gendonasjon? Hvordan kunne en slik motvillig far være bra for hennes datter? Dette handlet tross alt om hva som var best for barnet hennes. Da hun holdt det varme, perfekte mennesket som hun hadde gitt liv til, fikk hun frysninger av Rios kaldblodige holdning til farskap. Hun besluttet der og da at datteren aldri skulle få vite at hun hadde en far som ikke ville ha henne.

Gwen visste tross alt hvordan det var. Hun var kanskje enebarn, men hadde ikke vokst opp som det eneste barnet i huset. Faren hennes var en mann som alltid måtte være midtpunktet. Gwen hadde lært å ikke konkurrere med ham om morens hengivenhet, men han hadde likevel avskydd henne.

Hun ante ikke hvor gammel hun hadde vært, eller hvordan hun hadde oppdaget at hennes notorisk utro far hadde hatt sin første affære da moren var gravid med henne. I hans øyne var det en unnskyldning for hans oppførsel. Deretter gikk visst ting bare nedover, selv om de fortsatt framsto utad som en lykkelig, perfekt familie.

Nå ble Gwens beslutning om ikke å fortelle Rio om barnet grundig prøvet. Hun hadde antatt at deres veier aldri ville krysse hverandre igjen. For hvor stor var den sjansen? De levde i totalt forskjellige verdener. Hun mintes dagen hun hadde sett et tapt anrop på telefonen og gjenkjent hans nummer. Det hadde vært i svakt øyeblikk, og hadde hun svart, hadde hun kanskje fortalt ham det. Nå visste hun at noen kvinner slet med utmattende kvalme gjennom hele svangerskapet. For henne hadde fem måneder vært lenge nok.

«Miss …»

Gwen snudde seg mot den vesle gutten. Han hadde vært litt for ivrig med håndvasken og var våt i både håret og på skjorten. Hun smilte hengivent.

«Hva har du der?» spurte hun og så på den knyttede hånden.

«En bie, en diiiiger bie! Han kom ikke ut.» Han løftet hånden til øret. «Han summer, men han stikker meg ikke. Han er snill.»

Gwen håpet virkelig at denne snille bien levde opp til forventningene, åpnet et vindu og slapp inn den varme sommerluften og lyden av unge stemmer fra elevene som strømmet ut fra auditoriet. Hun løftet opp sin fuktige elev så han kunne slippe ut bie-vennen.

«Der har vi henne jo.»

Gwens smil stivnet. Bare barnet i armene hennes hindret henne fra å dukke ut av syne. Det så ikke ut til at rektor enset hennes jagede uttrykk gjennom vinduet idet han kikket på mannen ved siden av seg.

«Mrs. Meredith, jeg fortalte akkurat Mr. Bardales …»

«Rio, er du snill …»

Rektor nikket fornøyd. «Hvor interessert hans mor var i din entusiasme for utendørsundervisning.»

«Jeg deler hennes interesse», løy Rio skamløst, med et perlehvitt smil som ikke nådde blikket som gled over det han kunne se av kroppen hennes.

Selvoppholdelsesdriften gjorde at hun holdt ansiktet uttrykksløst idet sjokket og frykten som hadde lammet henne, nærmest ble utslettet av en het pulsering av seksuell bevissthet. Nervene skrek gjenkjennende idet hun snudde seg bort fra vinduet, åpnet døren ved siden av og gikk ut.

Rektor smilte, lykkelig uvitende om understrømmene som virvlet omkring ham. «Utmerket. Her er eksperten til å forklare det.» Han ristet utålmodig på hodet. «Kom igjen, Mrs. Meredith. Her kommer klassen din.»

Reddet av gongongen … eller i det minste av lyden av tjue par føtter idet førsteklassen, med Ruth i hælene, kom marsjerende ut av auditoriet.

Hun trengte bare å gå forbi Rio, så var hun reddet. Hun bet sammen tennene og fortalte seg selv at dette kunne fortsatt gå bra.

Hun satte ned Max og leiet ham mot buegangen, der han rev seg løs straks han fikk se klassekameratene og overhørte rektors rop om «Ingen løping!» idet han stormet bort til de andre.

Gwen nikket til rektor og gjorde tegn til å følge etter klassen sin mens hun unngikk øyekontakt med Rio og kjempet for å oppvise avbalansert likegyldighet.

«Nei, Mrs. Meredith.»

Hun stanset, øynene fulgte klassen idet hun tenkte sørgmodig Så nær, men akk så fjern, før hun snudde seg med et spørrende ansiktsuttrykk.

«Kom og forklar gjesten vår om prosjektet. Jeg innrømmer at jeg tvilte til å begynne med, men jeg har blitt overbevist», sa han nådig. «Vi har til og med tatt det inn i vår nye brosjyre, og foreldrene er veldig entusiastiske … men nå skal vår ekspert få slippe til», la han til idet Gwen kom bort mens hun forsøkte å skjule sin motvilje.

«Klassen min …» protesterte Gwen.

«Om du kan følge gjesten vår til mitt kontor klokken 14.30, vil styremedlemmene møte oss der til kaffe.»

«Det ser jeg fram til», forsikret Rio med troverdig alvor, selv om han hadde vært fast bestemt på å finne et påskudd til å avslutte besøket lenge før kaffeslabberaset.

Gwen tvang seg til å møte blikket hans. Hun hadde valgt å glemme gåsehud-effekten som nærheten hans forårsaket, for til du faktisk kjente den, var det vanskelig å fatte styrken i den rå maskuliniteten.

Uttrykket hans var en studie av kjølig ro, i motsetning til de hardt knyttede nevene hans. «Mrs. Meredith, for en overraskelse.»

«Ja», samtykket hun, lettet og forundret over at hun hørtes så behersket ut. Nå måtte hun finne et påskudd til å gå sin vei etter at hun hadde funnet en annen hun kunne overlate ham til. Det burde ikke bli vanskelig, siden hun sikkert ikke var den eneste kvinnen som lot seg lure av innpakningen.

Hun lot blikket gli hånlig over ham fra topp til tå, men midtveis forsvant forakten. Til hennes forsvar måtte det sies at det var en veldig vakker innpakning.

